Document ID: 32014R1076

KOMISIJOS ĮGYVENDINIMO REGLAMENTAS (ES) Nr. 1076/2014
2014 m. spalio 13 d.
dėl leidimo preparatą, kurio sudėtyje yra kvapiojo rūkymo ekstrakto (2b0001), naudoti kaip šunų ir kačių pašarų priedą
(Tekstas svarbus EEE)
EUROPOS KOMISIJA,
atsižvelgdama į Sutartį dėl Europos Sąjungos veikimo,
atsižvelgdama į 2003 m. rugsėjo 22 d. Europos Parlamento ir Tarybos reglamentą (EB) Nr. 1831/2003 dėl priedų, skirtų naudoti gyvūnų mityboje (1), ypač į jo 9 straipsnio 2 dalį,
kadangi:
(1)
Reglamente (EB) Nr. 1831/2003 nustatyta, kad priedams gyvūnų mityboje naudoti reikia leidimo, ir nustatytas tokio leidimo suteikimo pagrindas bei tvarka;
(2)
pagal Reglamento (EB) Nr. 1831/2003 7 straipsnį buvo pateiktas prašymas išduoti leidimą naudoti šio reglamento priede nurodytą priedą - kvapiojo rūkymo ekstrakto preparatą. Kartu su prašymu buvo pateikti duomenys ir dokumentai, kurių reikalaujama pagal Reglamento (EB) Nr. 1831/2003 7 straipsnio 3 dalį;
(3)
šis prašymas pateiktas dėl leidimo naudoti priede nurodytą preparatą kaip šunų ir kačių pašarų priedą, priskirtiną prie priedų kategorijos „jusliniai priedai“ ir funkcinės grupės „kvapiųjų medžiagų junginiai“;
(4)
Europos maisto saugos tarnyba (toliau - Tarnyba) 2012 m. gegužės 24 d. priimtoje nuomonėje (2) padarė išvadą, kad siūlomomis naudojimo sąlygomis priede nurodytas priedas neturi nepageidaujamo poveikio gyvūnų sveikatai, žmonių sveikatai ar aplinkai. Tarnyba padarė išvadą, kad atsižvelgiant į tai, kad šis kvapiojo rūkymo ekstraktas naudojamas siekiant maisto produktams suteikti dūmų skonį ir kad jo funkcija pašaruose iš esmės yra tokia pati kaip maisto produktuose, papildomų veiksmingumo įrodymų nebereikia;
(5)
Tarnyba padarė išvadą, kad šio priedo charakteristikas visų pirma lemia gamybos procesas ir jam gauti naudojamos medienos mišinys, todėl gamybos procesą ir medienos mišinį reikia aiškiai nurodyti priede, siekiant užtikrinti, kad rinkai būtų pateiktos tik tokiu gamybos būdu pagamintos rūkymo kvapiosios medžiagos;
(6)
Tarnyba taip pat padarė išvadą, kad jei bus imtasi tinkamų apsaugos priemonių, jokių saugos problemų naudotojams nekils. Tarnyba nemano, kad reikia nustatyti konkrečius stebėsenos po pateikimo rinkai reikalavimus. Be to, patvirtinama pašarų priedo pašaruose analizės metodo taikymo ataskaita, kurią pateikė Reglamentu (EB) Nr. 1831/2003 įsteigta etaloninė laboratorija;
(7)
atlikus preparato vertinimą nustatyta, kad Reglamento (EB) Nr. 1831/2003 5 straipsnyje numatytos leidimų išdavimo sąlygos yra įvykdytos. Taigi, kaip nurodyta šio reglamento priede, turėtų būti išduotas leidimas naudoti preparatus, kurių sudėtyje yra minėto kvapiojo rūkymo ekstrakto;
(8)
šiame reglamente nustatytos priemonės atitinka Augalų, gyvūnų, maisto ir pašarų nuolatinio komiteto nuomonę,
PRIĖMĖ ŠĮ REGLAMENTĄ:
1 straipsnis
Priede nurodytą preparatą, priklausantį priedų kategorijai „jusliniai priedai“ ir funkcinei grupei „kvapiųjų medžiagų junginiai“, leidžiama naudoti kaip gyvūnų pašarų priedą šio reglamento priede nustatytomis sąlygomis.
2 straipsnis
Šis reglamentas įsigalioja dvidešimtą dieną po jo paskelbimo Europos Sąjungos oficialiajame leidinyje.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2014 m. spalio 13 d.

Labels: 0
3
17
6